LOXLEY วิ่งขึ้นกว่า 4% รับโครงการจัดซื้้อรถเมล์ไฟฟ้า กูรูแนะ “เก็งกำไร”
LOXLEY วิ่งขึ้นกว่า 4% รับปัจจัยบวกจากโครงการจัดซื้อรถเมล์ไฟฟ้า โดย ณ เวลา 10.59 น. ราคาอยู่ที่ 2.82 บาท บวก 0.10 บาท หรือ 3.68% ด้วยมูลค่าซื้อขาย 110.48 ล้านบาท
3 ส.ค. 2559

ผู้สื่อข่าวรายงานว่า ราคาหุ้น บริษัท ล็อกซเล่ย์ จำกัด (มหาชน) หรือ LOXLEY ราคาอยู่ที่ 2.82 บาท บวก 0.10 บาท หรือ 3.68% ด้วยมูลค่าซื้อขาย 110.48 ล้านบาท โดยเปิดตลาดที่ 2.76 บาท ราคาปรับตัวขึ้นสูงสุดที่ 2.80 บาท และราคาปรับตัวลงต่ำสุดที่ 2.74 บาท

ด้านบล.แอพเพิล เวลธ์ ระบุในบทวิเคราะห์ฯแนะ”เก็งกำไร”ระยะสั้น หุ้น บมจ.ล็อกซเล่ย์ (LOXLEY) โดยมีปัจจัยบวกจากโครงการจัดซื้อรถเมล์ไฟฟ้า 200 คัน
เมื่อวานนี้นายกอบศักดิ์ ภูตระกูล ผู้ช่วยรัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.)เห็นชอบให้ส่งเสริมใน 3 กลุ่มผลิตภัณฑ์ คือ รถยนต์นั่งไฟฟ้า รถยนต์นั่งไฟฟ้าขนาดเล็ก และรถโดยสารไฟฟ้า
โดยมีมาตรการเร่งด่วนระยะสั้นเพื่อจะให้มีการนำรถโดยสารไฟฟ้ามาใช้ในประเทศไทยภายในเดือน พ.ย.ปีนิ้ โดยเร่งรัดองค์การขนส่งมวลชนกรุงเทพ (ขสมก.) จัดซื้อรถโดยสารไฟฟ้าประมาณ 200 คัน และจัดทำมาตรฐานของรถโดยสารไฟฟ้าที่เกี่ยวข้องและมาตรฐานความปลอดภัยของสถานีชาร์จไฟฟ้าด้วย